Lokhe Egijima Okumangalisayo uSamukeliso Moyo
Useleminyaka engamatshumi amane lantathu uSamukeliso Moyo olokhe egijima okumangalisayo.
Akapheli moya umdlali wokugijima uSamkeliso Moyo yena oqhubekela phambili ebonisa izithende abadlali abancane khatshana kulaye. USamukeliso Moyo yena oleminyaka engamatshumi amane lantathu eyokuzalwa, uphutshe esendaweni yesine kumjaho we Senior Women’s 10km obuyingxenye yomncintiswano we National Cross Country Championships eqhutshelwe edolobheni lako Bulawayo ngempela viki edluleyo. Umjaho we Senior Women’s 10km ubungenwe ngabadlali abalitshumi lathobaminwe mbili njalo onqobileyo nguRudo Mhonderwa, kundawo yesibili kube lo Patience Murowe kuthi uBertha Chikanga uphutshe esendaweni yesithathu. Bobathathu abadlali abaqede bephambi kuka Moyo bebemele isigaba se Harare kuthi uMoyo yena ubeliqembu elizimele lodwa. UMhonderwa uzelwe ngomnyaka ka 1995 okutsho ukuba kuleminyaka engamatshumi amabili lanye phakathi kwakhe lo Moyo njalo bebembalwa abadlali abazalwa ngomnyaka ka 1997 abaqede ngemva kuka Moyo loba nje ebatshiya ngeminyaka engamatshumi amabili lantathu. UMoyo, oqale ukuncintisa evele eseleminyaka engamatshumi amabili lanye, uthi ukuziphatha yikho okumenza ayale elokhu ebonisa izithende abantwana abancane angabazala. “Into engingathi yimfihlo yami yi discipline. Abantwana kumele kube ngabantwana abatshelekayo. I-training ivele ibuhlungu ngiyakwazi abanengi yikho abakubalekelayo njalo kuqakathekile ukuba ube lomuntu okucebisayo.” Onqobe kumjaho we Senior Men’s 10km ngu Wellington Varevi owase Harare, kuthi oqede ekundawo yesibili nguCannisious Nyamutsita, kwathi oqede ekundawo yesithathu nguMoses Tarakinju, ikanti oqede osendaweni yesine ngu Jacob Mugomeri. Bobane laba badlali bazakuba yingxenye yeqembu elizamela ilizwe le Zimbabwe kumncintiswano we World Cross Country Championships ozaqhutshelwa elizweni le Uganda. UVarevi utshele intathelizindaba ukuba ulethemba lokuqhuba kuhle kumidlalo yezizwe zomhlaba le ngoba indawo ye Hillside ilungele imidlalo ye cross country. “Imdlalo ubulunge kakhulu. Ama challenges amanengi esikhangelele ukuba sibhekane lawo ku cross country siwatholile lapha yikho ke ngiyabonga abaqoqi balumncintiswano kanye loNkulunkulu ngokungipha amandla.” Kucele labesifazane uMhonderwa nguye ozakuba yingxenye yeqembu elimela ilizwe leZimbabwe ndawonye lo Tatenda Ndlovu wako Bulawayo yena onqobe kumjaho we Junior Women’s 6km. Kucele le Junior Men’s 8km race kunqobe uTanaka Hove oweManicaland kwathi endaweni yesibili bekulo Dumo Mkhwananzi owako Bulawayo. Bobabili uHove lo Mkhwananzi bazakuba yingxenye yeqembu lesizwe elizakuyancintisa kwele Uganda.